钦定古今图书集成/明伦汇编/皇极典/第228卷 > 后晋
## 钦定古今图书集成/明伦汇编/皇极典/第228卷 > 后晋

### 高祖

按《册府元龟》，晋高祖性沉澹，寡言笑，读兵法，重李牧、
周亚夫之所行事。初为太原尹，未尝有丝竹滋味，而
辄自燕乐。每公退，必召幕客论民间稼穑及刑政得
失。　天福元年十一月即位，赦曰：“恩推掩骼，义显烛
幽，允谐远迩之心，冀叶阴阳之序。应自举义以来，或
有因事抵法之人，及九月十四日后，杀戮贼寇，所在
暴露骸骨，未有骨肉，收认无主者，委逐处长吏指挥
埋瘗。”　二年四月丁亥，制：“当罪即决，式明常典，既往
可悯，宜示深仁。自清泰中，臣寮内有从珂诛戮者，并
许收瘗。”五月己卯，敕：“太社内先收掌唐朝罪人首级
等，王业肇兴，德音屡降，念兹既往，属我维新，宜弘掩
骼之仁，以广烛幽之德。其太社内应收掌唐朝罪人
首级，并许骨肉或亲旧寮属收葬，其丧仪注聊备饰
终，不得过制，仍付所司。”　二年四月，诏：“自今臣寮贡
奉，不得务其淫巧，衣甲器械，不得饰以金银，咸委遵
行，勿得逾越。仍付所司。”八月，诏：“兵兴以来，边疆多事，
或因掳掠，或偶滞留，岁序迁移，家乡迢递，宜令收赎，
俾遂归还。应自梁朝、后唐以来前后奉使，及北京沿
边管界掳掠往向北人口，宜令官给钱物，差使赍持，
任彼一一收赎，放归本家。”是月，大理正韩保裔上言，
其略云：“伏请天下狴牢，特颁恻悯，抱沉痾者，宜加药
饵；无骨肉者，勿使饥寒，庶裨解网之仁，用补泣辜之
德者。”《敕》：“方枉狴牢，又萦疾疹，在典刑之自别，顾医药
以何妨。实可施行，足彰仁悯。宜下刑部、大理寺、御史
台及三京诸道州府，或有系囚染患者，并令逐处医
博士及军医看候，于公廨钱内量支药价，或事轻者，
仍许人看候。所有罪犯，合据杖责，仍候痊损日科决。”
十一月，湖南马希范进金漆柏木银装起突龙凤茶
床、椅子、踏床子、红罗金银锦绣褥、红丝网子，又进金
银玳瑁、白檀香器皿、银结条、假果、花树、龙凤鸾画鼓
等物，又进含膏、桃源洞白茅、百灵藤、渠江南岳、紫盖
峰、白云洞清花等茶，又进蝉翼、锺乳头香、石亭脂、木
瓜丸一万颗、药橄榄子。帝览之，谓侍臣曰：“奇巧荡心，
斯何用耳？药茗可进，而丸可食乎？但地僻海曲，习以
成风，来远之道，遽止为难。宜令所司与收，闻者服其
俭德。”　三年正月，诏命供奉官张殷祚往魏博管内，
收藏暴露骸骨。八月，敕：“魏府城下，自去岁屯军已来，
管界坟墓，多经斸掘，虽已曾差使勾当收掩，今更遣太仆卿邢德昭祭奠，其科例宜令度支给付。”十月戊
戌，诏曰：“仁及枯骨，泽漏重泉。眷哲后之芳踪，乃有国
之令典。魏府管内军”兵已来坟墓，所毁无主者，委逐
处官吏指挥，随事修整祭奠，仍仰官中给支。　四年
七月甲子，敕：“符彦饶、张继祚、娄英、尹晖等，皆受国恩，
悉亏臣节，孽非天作，戚实自贻。寻正典刑，屡迁岁月，
宜示烛幽之道，用推掩骼之仁，宜令近亲，任便收葬。”

六年四月丙申诏“显义指挥使刘康部下兵百人。”

“放还淮海”，即安州所俘也。

### 少帝

按《册府元龟》，少帝开运三年二月诏：“自冬徂春，稍𠍴
雨雪，掩骼埋胔，必契阴灵。将召纯和，宜藏暴露，宜令
所在长吏，依此掩藏，仍付所司。”